CELEX: 32020R0972
Language: sk
Date: 2020-07-02 00:00:00
Title: Nariadenie Komisie (EÚ) 2020/972 z 2. júla 2020, ktorým sa mení nariadenie (EÚ) č. 1407/2013, pokiaľ ide o predĺženie jeho platnosti, a ktorým sa mení nariadenie (EÚ) č. 651/2014, pokiaľ ide o predĺženie jeho platnosti a príslušné úpravy (Text s významom pre EHP)

7.7.2020   
               
               
                  SK
               
               
                  Úradný vestník Európskej únie
               
               
                  L 215/3
               
            
         NARIADENIE KOMISIE (EÚ) 2020/972
         z 2. júla 2020,
         ktorým sa mení nariadenie (EÚ) č. 1407/2013, pokiaľ ide o predĺženie jeho platnosti, a ktorým sa mení nariadenie (EÚ) č. 651/2014, pokiaľ ide o predĺženie jeho platnosti a príslušné úpravy
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie, a najmä na jej článok 108 ods. 4,
         so zreteľom na nariadenie Rady (EÚ) 2015/1588 z 13. júla 2015 o uplatňovaní článkov 107 a 108 Zmluvy o fungovaní Európskej únie na určité kategórie horizontálnej štátnej pomoci (1), a najmä na jeho článok 1 ods. 1 písm. a) a b) a článok 2,
         po porade s Poradným výborom pre štátnu pomoc,
         keďže:
         
                     (1)
                  
                  
                     Koncom roka 2020 skončí platnosť viacerých pravidiel štátnej pomoci, ktoré boli prijaté ako súčasť iniciatívy na modernizáciu štátnej pomoci z roku 2012. Ide najmä o nariadenia Komisie (EÚ) č. 1407/2013 (2) a (EÚ) č. 651/2014 (3), ktorých platnosť skončí 31. decembra 2020.
                  
               
                     (2)
                  
                  
                     V záujme zabezpečenia predvídateľnosti a právnej istoty počas prípravy na prípadnú budúcu aktualizáciu pravidiel štátnej pomoci, ktoré boli prijaté ako súčasť iniciatívy na modernizáciu štátnej pomoci, by Komisia mala prijať opatrenia v dvoch fázach.
                  
               
                     (3)
                  
                  
                     V prvej fáze by mala Komisia o dva roky predĺžiť obdobie uplatňovania pravidiel štátnej pomoci, ktorých platnosť by inak uplynula koncom roka 2020. V druhej fáze v súlade so svojimi usmerneniami o lepšej právnej regulácii (4) by mala posúdiť tieto pravidlá spolu s ostatnými pravidlami štátnej pomoci, ktoré boli prijaté ako súčasť iniciatívy na modernizáciu štátnej pomoci. Komisia začala proces hodnotenia uvedených pravidiel 7. januára 2019 vo forme tzv. kontroly vhodnosti. V kontexte európskej zelenej dohody (5) a digitálnej agendy pre Európu už Komisia oznámila svoj zámer do konca roku 2021 revidovať súbor usmernení. Na uvedenom základe Komisia rozhodne, či platnosť pravidiel ešte predĺži alebo či ich bude aktualizovať.
                  
               
                     (4)
                  
                  
                     Vzhľadom na široký rozsah kontroly vhodnosti a skutočnosť, že výsledky hodnotenia nebudú k dispozícii skôr než ku koncu roku 2020, nemožno včas prijať politické rozhodnutie o koncepcii pravidiel štátnej pomoci, ktoré sa budú uplatňovať po roku 2020, tak aby sa zabezpečila právna istota a stabilita pre zainteresované strany, pokiaľ ide o pravidlá uplatniteľné po roku 2020. Predĺženie platnosti je preto nevyhnutné na riadne posúdenie pravidiel štátnej pomoci a zabezpečenie predvídateľnosti a stability uvedených pravidiel pre členské štáty.
                  
               
                     (5)
                  
                  
                     Preto by sa obdobie uplatňovania nariadení (EÚ) č. 1407/2013 a (EÚ) č. 651/2014 malo predĺžiť o tri roky do 31. decembra 2023.
                  
               
                     (6)
                  
                  
                     Nariadenia (EÚ) č. 1407/2013 a (EÚ) č. 651/2014 by sa preto mali zodpovedajúcim spôsobom zmeniť.
                  
               
                     (7)
                  
                  
                     V dôsledku predĺženia obdobia uplatňovania nariadenia (EÚ) č. 651/2014 budú možno niektoré členské štáty chcieť predĺžiť platnosť opatrení pomoci, ktoré sú podľa uvedeného nariadenia oslobodené a ku ktorým boli predložené súhrnné informácie podľa článku 11 písm. a) uvedeného nariadenia. V záujme zabezpečenia transparentnosti by členské štáty mali Komisii oznámiť aktualizované súhrnné informácie týkajúce sa predĺženia platnosti uvedených opatrení.
                  
               
                     (8)
                  
                  
                     Schémy podľa kapitoly III oddielov 1 (s výnimkou článku 15), 2, 3, 4, 7 (s výnimkou článku 44) a 10 nariadenia (EÚ) č. 651/2014 s priemerným ročným rozpočtom na štátnu pomoc presahujúcim 150 mil. EUR, ktoré boli na základe rozhodnutia Komisie oslobodené od notifikačnej povinnosti na dlhšie ako šesť mesiacov a ktorých platnosť chcú príslušné členské štáty predĺžiť na obdobie po 31. decembri 2020, by mali byť aj naďalej oslobodené do 31. decembra 2023, ak členské štáty predložili Komisii aktualizované súhrnné informácie a záverečnú hodnotiacu správu v súlade s plánom hodnotenia schváleným Komisiou.
                  
               
                     (9)
                  
                  
                     Vzhľadom na hospodárske a finančné dôsledky, ktoré má pandémia COVID-19 na podniky, a s cieľom zabezpečiť súlad so všeobecnou politickou reakciou, ktorú prijala Komisia, najmä v období 2020 – 2021, by sa nariadenie (EÚ) č. 651/2014 malo zodpovedajúcim spôsobom zmeniť. Najmä podniky, ktoré sa v dôsledku pandémie COVID-19 stali podnikmi v ťažkostiach, by mali byť podľa nariadenia (EÚ) č. 651/2014 počas obmedzeného obdobia naďalej oprávnené na podporu. Podobne, podniky, ktoré musia dočasne alebo natrvalo prepustiť zamestnancov z dôvodu pandémie COVID-19, by sa nemali považovať za podniky, ktoré porušili záväzky týkajúce sa premiestnenia vydané pred 31. decembrom 2019 v čase prijatia regionálnej pomoci. Uvedené výnimočné ustanovenia by sa mali uplatňovať od 1. januára 2020 do 30. júna 2021.
                  
               
                     (10)
                  
                  
                     Nariadenia (EÚ) č. 1407/2013 a (EÚ) č. 651/2014 by sa preto mali zodpovedajúcim spôsobom zmeniť,
                  
               PRIJALA TOTO NARIADENIE:
         
            Článok 1
            V článku 8 nariadenia (EÚ) č. 1407/2013 sa druhý odsek nahrádza takto:
            
               „Uplatňuje sa do 31. decembra 2023.“
            
         
         
            Článok 2
            Nariadenie (EÚ) č. 651/2014 sa mení takto:
            
                        1.
                     
                     
                        Článok 1 sa mení takto:
                        
                                    1.
                                 
                                 
                                    V odseku 2 sa písmeno a) nahrádza takto:
                                    
                                                „a)
                                             
                                             
                                                schémy podľa kapitoly III oddielov 1 (s výnimkou článku 15), 2, 3, 4, 7 (s výnimkou článku 44) a 10 tohto nariadenia, ak priemerný ročný rozpočet na štátnu pomoc presahuje 150 mil. EUR, počínajúc šesť mesiacov po ich nadobudnutí účinnosti. Komisia môže na základe posúdenia príslušného plánu hodnotenia, ktorý jej členský štát notifikoval, do 20 pracovných dní od nadobudnutia účinnosti schémy rozhodnúť o tom, že toto nariadenie sa naďalej uplatňuje na ktorúkoľvek z uvedených schém pomoci na dlhšie obdobie. Ak Komisia v súvislosti s týmito schémami už predĺžila uplatniteľnosť tohto nariadenia nad rámec pôvodných šiestich mesiacov, členské štáty môžu rozhodnúť o predĺžení uvedených schém až do konca obdobia uplatňovania tohto nariadenia za predpokladu, že dotknutý členský štát predložil hodnotiacu správu v súlade s plánom hodnotenia schváleným Komisiou. Regionálna pomoc poskytovaná na základe tohto nariadenia sa však môže na základe výnimky predĺžiť až do konca obdobia platnosti príslušných máp regionálnej pomoci;“;
                                             
                                          
                              
                                    2.
                                 
                                 
                                    V odseku 4 sa písmeno c) nahrádza takto:
                                    
                                                „c)
                                             
                                             
                                                pomoc pre podniky v ťažkostiach, s výnimkou schém pomoci na náhradu škody spôsobenej určitými prírodnými katastrofami, schém pomoci pre začínajúce podniky a schém regionálnej prevádzkovej pomoci za predpokladu, že uvedené schémy nezvýhodňujú podniky v ťažkostiach oproti iným podnikom. Toto nariadenie sa však uplatňuje odchylne na podniky, ktoré neboli v ťažkostiach k 31. decembru 2019, ale stali sa podnikmi v ťažkostiach v období od 1. januára 2020 do 30. júna 2021.“
                                             
                                          
                              
                  
                        2.
                     
                     
                        V článku 2 sa bod 27 nahrádza takto:
                        
                                    „27.
                                 
                                 
                                    „podporované oblasti“ sú oblasti určené v schválenej mape regionálnej pomoci schválené podľa článkov 107 ods. 3 písm. a) a c) zmluvy na obdobie od 1. júla 2014 do 31. decembra 2021 pre regionálnu pomoc poskytovanú do 31. decembra 2021 a oblasti určené v schválenej mape regionálnej pomoci schválené podľa článkov 107 ods. 3 písm. a) a c) zmluvy na obdobie od 1. januára 2022 do 31. decembra 2027 pre regionálnu pomoc poskytovanú po 31. decembri 2021;“.
                                 
                              
                  
                        3.
                     
                     
                        Článok 11 sa nahrádza takto:
                        
                           „Článok 11
                           Podávanie správ
                           
                              1.   Členské štáty – alebo alternatívne v prípade pomoci poskytnutej na projekty Európskej územnej spolupráce členský štát, v ktorom sídli riadiaci orgán podľa vymedzenia v článku 21 nariadenia (EÚ) č. 1299/2013 – Komisii predkladajú:
                              
                                          a)
                                       
                                       
                                          prostredníctvom elektronického notifikačného systému Komisie súhrnné informácie o každom opatrení pomoci oslobodenom podľa tohto nariadenia v štandardizovanom formáte stanovenom v prílohe II, spolu s odkazom na prístup k plnému zneniu opatrenia pomoci vrátane jeho zmien, a to do 20 pracovných dní odo dňa, kedy opatrenie pomoci nadobudlo účinnosť;
                                       
                                    
                                          b)
                                       
                                       
                                          v súlade s nariadením Komisie (ES) č. 794/2004 (*1) výročnú správu o uplatňovaní tohto nariadenia v elektronickej forme, ktorá obsahuje informácie uvedené v nariadení (ES) č. 794/2004, a to za každý celý rok alebo každú časť roka, počas ktorého sa toto nariadenie uplatňuje.
                                       
                                    
                           
                              2.   Ak členský štát v dôsledku predĺženia obdobia uplatňovania tohto nariadenia do 31. decembra 2023 nariadením Komisie (EÚ) 2020/972 (*2) plánuje predĺžiť platnosť opatrení, ku ktorým boli Komisii predložené súhrnné informácie v súlade s odsekom 1 tohto článku, tento členský štát musí uvedené súhrnné informácie týkajúce sa predĺženia platnosti uvedených opatrení aktualizovať a túto aktualizáciu oznámiť Komisii do 20 pracovných dní od nadobudnutia účinnosti aktu, ktorým členský štát predlžuje platnosť príslušného opatrenia.
                           
                        
                        
                           (*1)  Nariadenie Komisie (ES) č. 794/2004 z 21. apríla 2004, ktorým sa vykonáva nariadenie Rady (EÚ) 2015/1589 stanovujúce podrobné pravidlá na uplatňovanie článku 108 Zmluvy o fungovaní Európskej únie (Ú. v. EÚ L 140, 30.4.2004, s. 1)."
                        
                        
                           (*2)  Nariadenie Komisie (EÚ) 2020/972 z 2. júla 2020, ktorým sa mení nariadenie (EÚ) č. 1407/2013, pokiaľ ide o predĺženie jeho platnosti, a ktorým sa mení nariadenie (EÚ) č. 651/2014, pokiaľ ide o predĺženie jeho platnosti a príslušné úpravy (Ú. v. EÚ L 215, 7.7.2020, s. 3).“"
                        
                     
                  
                        4.
                     
                     
                        V článku 14 ods. 16 sa dopĺňa táto veta:
                        „Pokiaľ ide o záväzky prijaté pred 31. decembrom 2019, žiadna strata pracovného miesta pri rovnakej alebo podobnej činnosti v jednej z pôvodných prevádzok príjemcu v EHP, ku ktorej došlo v období od 1. januára 2020 do 30. júna 2021, sa nepovažuje za premiestnenie v zmysle článku 2 ods. 61a tohto nariadenia.“
                     
                  
                        5.
                     
                     
                        V článku 59 sa druhý odsek nahrádza takto:
                        „Uplatňuje sa do 31. decembra 2023.“
                     
                  
         
            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 2. júla 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 248, 24.9.2015, s. 1.
         
            (2)  Nariadenie Komisie (EÚ) č. 1407/2013 z 18. decembra 2013 o uplatňovaní článkov 107 a 108 Zmluvy o fungovaní Európskej únie na pomoc de minimis, (Ú. v. EÚ L 352, 24.12.2013, s. 1).
         
            (3)  Nariadenie Komisie (EÚ) č. 651/2014 zo 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy (Ú. v. EÚ L 187, 26.6.2014, s. 1).
         
            (4)  Pracovný dokument útvarov Komisie „Usmernenia o lepšej právnej regulácii“ zo 7. júla 2017, SWD(2017) 350.
         
            (5)  Oznámenie Komisie Európskemu parlamentu, Európskej rade, Rade, Európskemu hospodárskemu a sociálnemu výboru a Výboru regiónov „Európska zelená dohoda“ [COM(2019) 640 final].